Gedagte vir die dag: Jou huisFoto verskaf aan Maroela Media Gaan terug na jou familie toe en vertel vir hulle al die wonderlike dinge wat God vir jou gedoen het. (Lukas 8:39) Jou huis en familie is naas die Here sekerlik die belangrikste in jou lewe. Jou mense ken jou van kleintyd af en verstaan jou dalk beter as enigiemand anders op aarde. Gelukkig is die man en vrou en veral kind wat in ’n liefdevolle, sorgsame familiekring leef; wat daar aanvaar word en die liefde van sy of haar familie kan ervaar. Omdat ons familie so naby aan ons hart is en daar dikwels ’n mooi vertrouensverhouding tussen familielede bestaan, is dit dus vir die Here belangrik dat ons Hom ook in hierdie unieke kring moet toelaat om met ons te praat, ons te lei en te regeer. Baie keer nadat Jesus iemand genees het of bose geeste uit iemand gedryf het, het Hy aan die persoon gesê om terug te gaan na sy huis toe. Nadat Jesus ’n man in die mag van ’n bose gees in Gadara bevry het, het hy Jesus gesmeek om by Hom te kan bly. Hy wou nooit weer weg wees van Christus nie, maar Jesus het hom weggestuur: “Gaan terug na jou familie toe en vertel vir hulle al die wonderlike dinge wat God vir jou gedoen het” (v. 39). Lukas sê vir ons dat hy toe gegaan het en nie net sy huismense nie, maar ook die hele dorp vertel het wat Jesus vir hom gedoen het. Dit is so belangrik dat ons met God se wysheid en krag aandag gee aan ons huismense. Dit is soms moeilik om ná jou bekering of toewyding aan God vir jou huismense daarvan te vertel. Ek kan nog goed onthou hoe ek as jong tiener teruggedeins het om vir my ouers te vertel dat ek my lewe aan God toegewy het, al het ek geweet dat hulle baie bly sou wees daaroor. Dis selfs moeiliker as jy weet dat jou pa of ma of kinders onverskillig is oor God. Hoe kan jy dan vir hulle gaan vertel van Jesus? Nee, God sal jou help. Gaan leef maar net vir Jesus en deel sy wonderdade in jou lewe met hulle. Dis jou voorreg. Dis jou plig.